הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 111, 2018-01-29 13:10

מכלוף מיקי זוהר: אני מתכבד לפתוח את הישיבה הלפני אחרונה של הוועדה לצדק חלוקתי ושוויון חברתי, ועדה שהקמתי בכנסת לפני כשנה וחצי, ועדה שאני גאה להיות זה שהקים אותה ועצוב להיות זה שסוגר אותה.

מכלוף מיקי זוהר: היא נסגרת משיקולים קואליציוניים, אני חושב שהיא תרמה רבות לשיח במדינת ישראל, ואני חושב שאנחנו בפעם הראשונה בשנים האחרונות במפלגת הליכוד, מפלגת השלטון, הקמנו ועדה שטיפלה בצמצום פערים בחברה הישראלית.

מכלוף מיקי זוהר: לעניות דעתי, הוועדה הזאת צריכה הייתה להישאר פעילה, וכולי תקווה שהיא תקום שוב בעתיד.

מכלוף מיקי זוהר: אני חושב שהיא הביאה בשורה אמיתית להרבה מאוד מתושבי הפריפריה ולהרבה מאוד אוכלוסיות שהרגישו מקופחות במדינת ישראל והיא חתרה כל הזמן לשוויון.

מכלוף מיקי זוהר: המדיניות שלנו הייתה לצמצום פערים במגוון תחומים.

מכלוף מיקי זוהר: גם בחינוך, בבריאות, ברווחה, בתרבות, כי ידוע שאוכלוסיות חלשות הן פחותות אמצעים מאוכלוסיות חזקות, לא רק בעצם מה שנקרא רמת החיים שלהם והיכולת שלהם לעזור לעצמם, אלא בעיקר בכוח שלהם אל מול הגופים החזקים כמו משרדי הממשלה.

מכלוף מיקי זוהר: כי הקיפוח נובע קודם כל מתוך ניצול של חולשתם של אחרים.

מכלוף מיקי זוהר: כשאדם מקופח, הוא מקופח בדרך כלל כי יש מי שיכול לקפח אותו.

מכלוף מיקי זוהר: אם היה לאותו מקופח את היכולת תמיד להיאבק כנגד אותו קיפוח, אז יכול להיות שהקיפוח הזה היה נמנע.

מכלוף מיקי זוהר: הוועדה הזאת רצתה לשמש כפה לאותם מקופחים, שתבוא ותאמר "די לקיפוח".

מכלוף מיקי זוהר: הדבר שאנחנו חתרנו אליו זה שיהיה שוויון בין כולם ועסקנו באין ספור סוגיות, בעיקר בנושא הבריאות, שאנחנו עדים למצב בו תושבי הפריפריה מתים לצערנו הרב חמש שנים קודם מתושבי המרכז, ורצינו להביא למצב בו זה ייפסק, שהתמותה שתהיה כמובן עד הכי הרבה שרק ניתן לכל אזרח במדינת ישראל, אבל שלא יהיה מצב שמישהו שהוא מאזור המרכז ימות אחרי אדם שהוא מאזור הדרום או אזור הצפון.

מכלוף מיקי זוהר: זה צריך להיות מצב בו שירותי הבריאות חייבים להיות זהים בכל רחבי הארץ, ועסקנו בנושא הזה.

מכלוף מיקי זוהר: עסקנו בקיפוח של אוכלוסיות ערביות.

מכלוף מיקי זוהר: מי שחושב שאנחנו מקפחים אוכלוסיות ערביות טעה.

מכלוף מיקי זוהר: עסקנו בקיפוח של אוכלוסיות ערביות אל מול אוכלוסיות יהודיות.

מכלוף מיקי זוהר: עסקנו בקיפוח של מזרחים אל מול אשכנזים.

מכלוף מיקי זוהר: עסקנו בקיפוח של שומרי שבת שרוצים להשתתף בתחרויות ספורט ולא יכולים כי קובעים את התחרויות ביום שבת והם לא יכולים להשתתף בתחרויות.

מכלוף מיקי זוהר: עסקנו בקיפוח של תקצוב של חינוך ורווחה, הקמת מבני חינוך, הקמת מבני רווחה בפריפריה או אי הקמתם לעומת המרכז ובעוד מגוון רחב של תחומים שקצרה היריעה, וזה באמת רגע לא שמח.

מכלוף מיקי זוהר: זה רגע עצוב, למרות שנתמניתי לוועדה שנחשבת לוועדה הבכירה בכנסת, זה עדיין לא משמח אותי לאור העובדה שהוועדה הזאת נסגרת ואני עושה את זה באמת בעצב רב.

מכלוף מיקי זוהר: הכנו חוברת שאני מקווה שהיא חולקה או שתחולק לחברים.

מכלוף מיקי זוהר: חוברת עבת כרס לגבי פעילות הוועדה מיום תקומתה.

מכלוף מיקי זוהר: זה באמת מעורר בי הרבה מאוד גאווה ובהזדמנות הזאת אני רוצה להודות קודם כל למנהלת הוועדה, אריאלה, שעבודתך היא באמת משכמך ומעלה.

מכלוף מיקי זוהר: עשית עבודה מצוינת, הוועדה הזאת התנהלה באמת באופן מופתי.

מכלוף מיקי זוהר: הבאנו הישגים רבים יחד איתך ואין לי ספק שהעבודה שעשית כאן תיזכר לשנים רבות ואפילו גם תבוא לידי ביטוי בוועדות הבאות של הכנסת, כי אין לי ספק שאת צריכה להשתלב ותשתלבי כמנהלת ועדה בכנסת, אם לא זאת בוועדה אחרת כמובן.

מכלוף מיקי זוהר: את ראויה ואני חושב שהעבודה הקשה שגרמתי לך לעשות באמת מצד אחד היא קצת מבאסת כי זו עבודה קשה, אבל מצד שני אני חושב שחווית הרבה מאוד ניסיון.

מכלוף מיקי זוהר: עבדנו באמת כמעט מסביב לשעון, עד שעות מאוחרות אני זוכר שנשארת פה.

מכלוף מיקי זוהר: כמה דיונים ערכנו?

מכלוף מיקי זוהר: 112 דיונים כולל מחר, שזה כנראה הכי הרבה פעמים שהתכנסה ועדה בכנסת, אני חושב שמבין כל ועדות הכנסת, כולל הוועדות הקבועות, אנחנו נמצאים לפחות לפחות בעשיריה הראשונה או בחמישייה הראשונה, ואנחנו כמובן עשינו את זה מתוך דאגה לתושבי הפריפריה ומתוך דאגה לאוכלוסיות מוחלשות וכשאנחנו אמרנו "פריפריה" לא אמרנו רק פריפריה גיאוגרפית, אמרנו גם פריפריה חברתית.

מכלוף מיקי זוהר: כי יש הרבה מאוד שכונות והרבה מאוד מקומות שנמצאים במרכז הארץ אבל עדיין מקופחים באופן שהוא בלתי מתקבל על הדעת.

מכלוף מיקי זוהר: אני אשמח בטרם נדבר גם על ההישגים של הוועדה, שיש לנו כאן רשימה מסודרת, מספר מילים מחבר כנסת פעיל מאוד בוועדה שהיה כאן כמעט בכל דיון לדעתי ופעל ונלחם יחד איתי לצמצום הפערים בחברה הישראלית, חבר הכנסת אכרם חסון בבקשה.

אכרם חסון: תודה רבה.

אכרם חסון: אדוני היושב ראש קודם כל צהריים טובים.

אכרם חסון: אני מברך אותך על זה שאתה גם התקדמת והגעת לנהל את ועדת הכנסת שזו הוועדה מהחשובות ביותר בכנסת ישראל ואני מקווה שאתה תמשיך להתקדם ותמשיך לשרת את עם ישראל נאמנה כפי שאתה עושה עד עצם היום הזה.

מכלוף מיקי זוהר: תודה.

אכרם חסון: אני שמח לראות את ידידי זאהי סעיד שהוא אחד הבכירים מקופת חולים כללית והוא בן העדה הנוצרית אז כך שהוא גם מייצג את האוכלוסייה הערבית.

אכרם חסון: ראיתי גם נציגי רשות הספורט ועוד כמה חברים ולכן באתי לוועדה הזאת כי היא טיפלה בהכל.

אכרם חסון: היא טיפלה בצמצום פערים בנושא בריאות, בנושא חינוך, בנושא אקדמיה, בנושא תשתיות, תקציבים, כמעט נגענו בכל דבר אפשרי כדי לתת הרגשה לאזרחים שמדינת ישראל לא נגמרת בתל אביב.

אכרם חסון: יש פריפריה וצריך להשקיע בה וצריך לפתח אותה ולקדם אותה ולתת תקווה לחרדים, לדתיים, לחילוניים, לערבים, לדרוזים, לכל הקשת החברתית שחיה במדינת ישראל.

אכרם חסון: אני גם מצטער שסוגרים ועדה מהסוג הזה שהיא ועדה שנתנה ביטוי אמיתי לדו קיום לכל המגזרים במדינת ישראל, גישרה על הפערים, כולם הרגישו כאן בבית.

אכרם חסון: אני חושב שהוועדה הזאת הייתה ועדה מאוד מיוחדת, אנשים כיבדו אותה, הגיעו לכאן, העלינו נושאים מאוד עיקריים וחשובים בחיינו כאוכלוסייה חלשה, כי כל האוכלוסיות שבאו מהדרום ובאו מהצפון זו אוכלוסייה של סוציו אקונומי מ-1 עד 4 ואנחנו נחשבים כחברה חלשה.

אכרם חסון: לכן הייתה טעות באמת לבוא ולנעול ולסגור את הוועדה הזאת שעשתה רבות ב-112 דיונים בתקופה כל כך קצרה.

אכרם חסון: זה מראה שהעם בישראל היה צמא לוועדה שהיא באמת תעלה את רחשי הלב שלו בסוגיות מאוד חשובות ואתה גם בא מהפריפריה ומישוב שסובל מהרבה בעיות וניסינו ביחד לקדם את רוב השירותים כדי לתת לעם ישראל הרגשה של שוויון, של אחדות, של כבוד, שמעריכים את האוכלוסייה הזאת שנותנת הכל.

אכרם חסון: אבל מה לעשות, יש החלטות, וצריך לכבד בפוליטיקה.

אכרם חסון: אני מקווה לפחות שאתה תגשר על הפער שייווצר באמצעות ועדת הכנסת, ואנחנו גם אולי נעשה חלק מהדברים, נעביר לוועדת הפנים כדי שבאמת לא נזניח את הדברים החשובים ביותר שהעלינו כאן.

אכרם חסון: אני מאחל לך הרבה הצלחה.

אכרם חסון: תודה על הכל.

אכרם חסון: נמשיך להיות האוזן הקשבת לכלל אזרחי ישראל.

אכרם חסון: תודה רבה.

מכלוף מיקי זוהר: קודם כל תודה לך אדוני, כמו שאמרתי אני אפעל בוועדת הכנסת על אותם עקרונות חקיקה שתצטרך להיות מנווטת לוועדות הנכונות, הוועדות הכי חברתיות בעיני יהיו להן סדר עדיפויות לקבלת חקיקה כי המרכיב החברתי בשבילי תמיד היה מרכיב גדול ולכן אני גם אתעקש שהסוגיות החברתיות יגיעו לוועדות החברתיות, לראשי ועדות חברתיים.

מכלוף מיקי זוהר: זה דבר שאני אפעל.

מכלוף מיקי זוהר: לגבי הסוגיות שעומדות על הפרק בוועדה שהתחלנו לדון בהן ואנחנו עדיין מטפלים בהן, כמובן שסגירת הוועדה לא מביא לסוף הטיפול בנושאים.

מכלוף מיקי זוהר: הנושאים ימשיכו להיות מטופלים, מנהלת הוועדה תמשיך לעקוב אחרי התשובות, היא תעדכן אותי ואני גם אדרוש תשובות כיו"ר הוועדה לשעבר וכיו"ר ועדת הכנסת בהווה, אקבל תשובות על כל השאלות וגם מענה בגין כל הסוגיות ותהיה כאן התייחסות רצינית לכל הנושאים שדנו כאן וכמו שראיתם בחוברת שחילקנו, דנו בהרבה מאוד נושאים.

מכלוף מיקי זוהר: יש פה את חבר הכנסת יהודה גליק, נשמח לשמוע את דבריך.

מכלוף מיקי זוהר: בבקשה אדוני.

יהודה גליק: מיקי רק באתי לך יישר כח על עבודתך שבאמת העלית נושאים שנפלו בין הכיסאות לא פעם ולא פעמיים בעיקר בעיני הצד העיקרי היה נושא של בריאות, תחבורה, פיתוח, תשתיות באזורים שמרוחקים.

יהודה גליק: כמובן אני מצטרף למחאה של חבר הכנסת אכרם.

מכלוף מיקי זוהר: גם שלי אגב.

יהודה גליק: לכן אני חושב שכיוון שהכנסת יש בה את כל סוגי האוכלוסייה, אני מציע לקרוא לזה ועדת הכנסת והצדק החלוקתי והשוויון החברתי ולקחת איתך מכאן את הנושאים האלה כי ההסתכלות, הנושאים האלה נדונו בעבר בוועדות אבל אף פעם לא נדונה הפריזמה הזאת של הפערים.

יהודה גליק: ואם כל הזמן אנחנו שואפים לצמצם את הפערים וצמצום הפערים אמור להיות בראש סדר העדיפויות של המדינה, של החברה, של הממשלה, לכן מה שנעשה היה חשוב מאוד, לפני שהתחלת אנשים הסתכלו על זה קצת בציניות ובאמת הוכחת מעל ומעבר שאתה בהחלט סוס עבודה.

יהודה גליק: פה בוועדת הכנסת אני משוכנע שאת כל העבודה של ועדת הכנסת תוכל לעשות כלאחר יד ואחר כך, אמרתי לך, להוסיף לתוך ועדות הכנסת את העובדה שבאמת, לא לפספס כי הפערים הם גם גיאוגרפיים אבל גם חברתיים וגם בסוגי האוכלוסייה.

יהודה גליק: אנחנו פונים פה, אמנם יש כאלה שמדברים על שבטים שונים אבל השבטים השונים הם של חברה אחת ולפעמים אנחנו שוכחים את זה.

יהודה גליק: ברכותיי לך ידידי היקר, מיכאל מיקי מכלוף.

מכלוף מיקי זוהר: אני אומר ברכותיי ותנחומיי.

יהודה גליק: זה ראש הממשלה אומר.

יהודה גליק: אני לא אגנוב לו את הזכויות.

מכלוף מיקי זוהר: תנחומיי על סגירת הוועדה.

מכלוף מיקי זוהר: זה רגע עצוב.

יהודה גליק: אני שולח את ברכותיי.

יהודה גליק: אני משוכנע שאתה תדאג ולא תזניח את הנושאים האלה כי אלה נושאים שבאמת כל הזמן בודקים אותנו, וברוך השם בשנים האחרונות יש ירידה בפערים האלה ואני משוכנע שלך יש חלק נכבד בזה.

מכלוף מיקי זוהר: אני חייב לומר לך, אני מסתכל על החוברת ואני נזכר בדברים שכבר שכחתי, כל כך הרבה דברים שדנו, סיורים שעשינו, עשינו כל כך הרבה סיורים.

יהודה גליק: אלה דברים חשובים מאוד מאוד מאוד.

יהודה גליק: ברכותיי, ברכת כולנו.

מכלוף מיקי זוהר: תודה לך.

מכלוף מיקי זוהר: חבר הכנסת יואב קיש.

יואב קיש: תודה.

יואב קיש: אני באתי לכאן, היה לי חשוב קודם כל להגיד לאריאלה על העבודה המסורה שאת עושה פה, ואני מתחיל עם זה ואני רוצה שתדעי שכולנו מעריכים את זה.

יואב קיש: החוברת הזאת, מעבר לזה שכמובן דאגת להפיק אותה, יש בה הרבה שעות עבודה שלך ועל כך באמת ברכותינו.

יואב קיש: לך חברי וידידי מיקי מכלוף זוהר, אני חושב שלא סתם בחרת את הנושא הזה לוועדה.

יואב קיש: אני חושב שאתה לא תעזוב את הנושא הזה אף פעם, הוא בדמך, הוא בליבך ואתה תוביל אותו פה בכנסת בין אם זה בחקיקה, בין אם זה בוועדות השונות.

יואב קיש: עשית פה עבודה מצוינת.

יואב קיש: אם אני רק מסתכל פה על רופאים בפריפריה, ועל הבדואים ועל התכניות בריאות, בקיצור כל נושא פה זה עולם ומלואו.

יואב קיש: אני חושב שבמידה מסוימת אני כן מבין את הסיבה לסגירה כי יש אמירה שרוצים פחות ועדות ועומס על הח"כים, את כל הדברים האלה אני – כמו שאתה אומר – מבין, ומצד שני יש פה מחיר מאוד כבד שמשלמים כי אני חושב שהיה יכול להיות גם הרבה טוב אם הוועדה הזאת הייתה ממשיכה את דרכה.

יהודה גליק: סוכם שזה יהיה ועדת הכנסת והצדק החלוקתי.

יואב קיש: אנחנו תמיד חיים בעולם של פשרות.

מכלוף מיקי זוהר: אגב, סמכות ועדת הכנסת היא להרחיב סמכויות לוועדות אחרות.

מכלוף מיקי זוהר: אולי כיו"ר הוועדה אני ארחיב סמכות לוועדת הכנסת גם לנושאים של צדק חלוקתי ושוויון חברתי.

יהודה גליק: לא בצחוק.

יהודה גליק: אפשר להכניס פה נושאים, הרי הכנסת היא בדיוק הבסיס - - -

יואב קיש: כיו"ר ועדת הכנסת לשעבר אני יכול להגיד לך מיקי שזה לא כל כך פשוט.

יואב קיש: אני כן הצלחתי, יש מקומות שאפשר לעשות את זה, אבל אני סומך עליך שתפעיל את שיקול הדעת ובסופו של דבר כמו שאמרת במידה מסוימת יש פה גם אלמנט עצוב, של מחיר מסוים.

יואב קיש: בסך הכל אני בטוח שהנושאים האלה שטבועים בך, תמשיך לפעול בהם בכל מסגרת שתהיה בה.

יואב קיש: אז בהצלחה.

מכלוף מיקי זוהר: תודה רבה.

מכלוף מיקי זוהר: תראו, אני אגיד לכם כך, לוועדה הזאת הייתה מנהלת ועדה מצוינת ויו"ר ועדה שהשתדל לעשות כמיטב יכולתו אבל היה גם צוות לוועדה.

מכלוף מיקי זוהר: אבל יש פה את חדווה נבון המזכירה שעשתה פה עבודה באמת נפלאה, השתדלה מאוד ועבדה קשה ועזרה.

מכלוף מיקי זוהר: ויש לנו דובר שהוא אמנם חדש ואני מקווה שאתה מהר מאוד תתפוס ועדה אחרת.

<קריאה: עברתי כבר לוועדת חוקה.

מכלוף מיקי זוהר: אוקיי, אתה עשית באמת בזמן הקצר שלך איתנו עבודה נפלאה והרגשנו באמת בקו הזה.

מכלוף מיקי זוהר: אנחנו רוצים להודות לגלית עמוסי על עבודתה בוועדה, אנחנו מאוד מעריכים את מה שעשית כי שימשת כממלאת מקום מזכירת הוועדה, ובתקופה הקצרה שהכרנו באמת גיליתי אישה רצינית, מסורה ואנחנו מודים לך.

מכלוף מיקי זוהר: אני רוצה להודות גם לאלעד קינסט שהיה קודם ובני דורון ושמוליק גרוסמן כמובן.

מכלוף מיקי זוהר: שמוליק זה האחרון שכרגע שיבחתי אותו.

מכלוף מיקי זוהר: בפועל.

מכלוף מיקי זוהר: אז חברים, אני מודה לכם ובעזרת השם נתראה בעשייה הבאה.

מכלוף מיקי זוהר: מישהו ממשרדי הממשלה רוצה לומר משהו או ש- - - אולי מברך על סגירת הוועדה כי הוא לא יצטרך להתחיל לבוא לפה עוד פעם לכל השאלות הקשות ששאלנו.

מכלוף מיקי זוהר: זו גם אפשרות.

מכלוף מיקי זוהר: אם מישהו ממשרדי הממשלה רוצה לומר משהו?

<עופר בוסתן: אנחנו מצטרפים לברכות של חברי הכנסת.

מכלוף מיקי זוהר: תודה.

מכלוף מיקי זוהר: ממשרד הספורט כמובן.

מכלוף מיקי זוהר: עוד מישהו?

<נתנאל רובינשטיין: אני מהמשרד לשוויון חברתי.

<נתנאל רובינשטיין: חוץ מהקשר השבועי, אני רק רוצה להגיד שהדיון שהיה אז לגבי הנגשת מקוואות לנשים, נחתם סיכום תקציבי בין המשרד שלנו למשרד הדתות.

מכלוף מיקי זוהר: אז הנה עוד הישג לרשימת ההישגים.

מכלוף מיקי זוהר: להעתיק את המחברת מחדש כולה רק עם ההישג הזה.

מכלוף מיקי זוהר: אנחנו מברכים על ההחלטה שלכם לעשות את זה ולוועדה הזאת היו המון המון הישגים.

מכלוף מיקי זוהר: אגב, אני רק נזכר ברגע, שימו לב כמה זה אבסורד, כשרצינו להקים את הוועדה טענו שאסור להקים אותה, שהיא ועדה מיותרת.

מכלוף מיקי זוהר: האופוזיציה עשתה על זה דיונים במליאה, לא מקימים את הוועדה כי זו ועדה פרסונלית למיקי זוהר.

מכלוף מיקי זוהר: אמרתי במפורש, נכון, קיבלתי את הוועדה כי דרשתי ועדה וביקשתי מראש הממשלה לקבל ועדה בכנסת כי הרגשתי שאני רוצה למצות את עצמי באמצעות ועדה שאני מאמין באג'נדה שלה.

מכלוף מיקי זוהר: אני בחרתי את שם הוועדה, אני בחרתי את האופי שלה, אני בחרתי את התכנים שלה.

מכלוף מיקי זוהר: ומה יצא?

מכלוף מיקי זוהר: נוצרה ועדה שעכשיו, לפני דקות ספורות, האופוזיציה התנגדה לסגירה שלה.

מכלוף מיקי זוהר: היא הצביעה נגד הסגירה של הוועדה.

מכלוף מיקי זוהר: היא זו שהצביעה נגד ההקמה שלה וזו שהצביעה נגד הסגירה שלה.

יהודה גליק: לא קוראים לזה אופוזיציה, קוראים לזה נגדה.

מכלוף מיקי זוהר: אבל מה הם אמרו?

מכלוף מיקי זוהר: היו להם טענות חזקות.

מכלוף מיקי זוהר: היו להם טענות שהוועדה טובה.

מכלוף מיקי זוהר: הם גם אפילו רחמנא ליצלן שיבחו אותי על עבודתי ואמרו לי "למה אתה סוגר את הוועדה" הוועדה הזאת היא ועדה חשובה בכנסת וחבל שהיא נסגרת.

מכלוף מיקי זוהר: היא נסגרת משיקולים קואליציוניים, אבל מקצועית היא עשתה עבודה טובה וכולי תקווה שהיא עוד תקום שוב בעתיד.

מכלוף מיקי זוהר: תודה רבה לכולם.

מכלוף מיקי זוהר: הישיבה נעולה.